wickkiey/tamil-wikipedia-markdown huggingface dataset:
# சஞ்சு சாம்சன்



**சஞ்சு விஸ்வநாத் சாம்சன் (Sanju Viswanath Samson** (பிறப்பு: January 11, 1994) என்பவர் இந்தியத் துடுப்பாட்ட அணியின் வீரர் மற்றும் குச்சக் காப்பாளர் ஆவார். இவர் சூலை 19, 2015 இல் சிம்பாப்வே துடுப்பாட்ட அணிக்கு எதிரான பன்னாட்டு இருபது20 போட்டியில் அறிமுகமானார். இந்தியன் பிரீமியர் லீக் தொடரில் ராஜஸ்தான் ராயல்ஸ் அணிக்காக விளையாடி வருகிறார். ரஞ்சிக் கோப்பைத் தொடரில் மிக இளம்வயதில் தலைவர் ஆனவர் எனும் சாதனையைப் படைத்தார். மேலும் மிக இளம் வயதில் இந்தியன் பிரீமியர் லீக் தொடர்களில் 1000 ஓட்டங்களை அடித்தவர் எனும் சாதனையைப் படைத்தார்.  

இவர் திருவனந்தபுரம், கேரளத்தில் வளார்ந்தார். உள்ளூர்ப் போட்டிகளில் கேரள மாநிலத் துடுப்பாட்ட அணி சார்பாக விளையாடினார். இந்தியன் பிரீமியர் லீக் தொடர்களில் மிக இளம் வயதில் 50 ஓட்டங்களை அடித்தவர் எனும் சாதனையைப் படைத்தார். ஏப்ரல் 29, 2013 ஆம் ஆண்டில் பெங்களூர் ராயல் சேலஞ்சர்ஸ் அணிக்கு எதிரான போட்டியில் தனது 18 ஆவது வயதில் விளையாடி இந்தச் சாதனையைப் படைத்தார். 2013 இந்தியன் பிரீமியர் லீக் தொடரில் *பெஸ்ட் யெங் பிளேயர் அவார்டு (சிறந்த இளாம் வீரர்)* எனும் பிரிவில் இவரை மக்கள் வாக்களித்து தேர்ந்தெடுத்தனர். 2013 ஆம் ஆண்டில் ஆத்திரேலியாவில் நடைபெற்ற 19 வயதிற்கு உட்பட்டோருக்கான துடுப்பாட்ட உலகக்கிண்ணத்தில் இந்திய அணியின் உதவித் தலைவராக நியமிக்கப்பட்டார். 2014 ஆம் ஆண்டில் இங்கிலாந்தில் சுற்றுப்பயணம் ச்ய்து விளையாடிய இந்திய அணியில் இவர் இடம்பெற்றார்.  

## ஆரம்பகால வாழ்க்கை
சஞ்சு சாம்சன் January 11, 1994 இல் திருவனந்தபுரம், கேரளத்தில் மீனவர் குடும்பத்தில் பிறந்தார். இவரின் தந்தை சாம்சன் விஸ்வநாத், தாய் லிஜி. இவரின் தந்தை புது தில்லியில் பணியாற்றிய முன்னாள் காவல் அதிகாரி ஆவார்.  

## இந்தியன் பிரீமியர் லீக்
2012 இந்தியன் பிரீமியர் லீக் தொடரில் கொல்கத்தா நைட் ரைடர்ஸ் அணியில் இடம்பெற்றார். ஆனால் விளையாடும் அணியில் இடம்பெறவில்லை. 2013 இந்தியன் பிரீமியர் லீக் தொடரில் ராஜஸ்தான் ராயல்ஸ் அணியில் இவர் இடம்பெற்றார். ஏப்ரல் 13, 2013 இல் கிங்சு இலெவன் பஞ்சாபு அணிக்கு எதிரான போட்டியில் இவர் அறிமுகமானார். இந்த அணியின் குச்சக் காப்பாளர் திஷன்ட் யாக்னிக் காயம் காரணமாக விளையாடாததால் இவருக்கு குச்சக் காப்பாளராக வாய்ப்பு வழங்கப்பட்டது. ஜேம்சு பால்க்னர் வீசிய பந்தில் ராஜகோபால்சதீச் அடித்த பந்தை *கேட்ச்* பிடித்து வீழ்த்தினார். மேலும் பிரவீன் குமாரை *ரன் அவுட்* ஆக்கினார். இவர் அஜின்க்யா ரகானேவுடன் இணைந்து 47 ஓட்டங்கள் எடுத்தார். இவர் 23 பந்துகளில் 27 ஓட்டங்கள் எடுத்தார். இந்தப் போட்டியில் ராஜஸ்தான் ராயல்ஸ் அணி வெற்றி பெற்றது. கேரள மட்டையாளர் சிறப்பாக செயல்பட்டு ராஜஸ்தான் ராயல்ஸ் அணியின் மத்திய துடுப்பாட்டக்காரர்களின் நிலையில்லாத ஆட்டத் திறனை நிறைவு செய்யும் விதமாக இவர் செயல்படலாம் என தி இந்து இதழ் தெரிவித்தது. நான் இவரின் ஆட்டத்தை முதன்முதலாகப் பார்க்கிறேன். கேரளாவில் இருந்து வந்த மட்டையாளர் சிறப்பாக விளையாடுகிறார் என ஹர்சா போக்ளே தெரிவித்தார்.
# லூசினிக்கி அரங்கு


**லூசினிக்கி அரங்கு** (*Luzhniki Stadium*, ) என்பது உருசியாவின் தேசிய விளையாட்டரங்கம் ஆகும். இது தலைநகர் மாஸ்கோவில் அமைந்துள்ளது. மொத்த 81,000 இருக்கைகளைக் கொண்ட இவ்வரங்கு உருசியாவின் மிகப் பெரிய காற்பந்து விளையாட்டரங்கமும், ஐரோப்பாவில் உள்ள பெரிய விளையாட்டரங்குகளில் ஒன்றும் ஆகும். இது லூசினிக்கி ஒலிம்பிக் வளாகத்தின் ஒரு பகுதி ஆகும். மாஸ்கோ நகரின் மத்திய நிருவாக வட்டத்தில் காமோவ்னிக்கி மாவட்டத்தில் அமைந்துள்ளது.  

1980 ஒலிம்பிக் போட்டிகளின் போது லூசினிக்கி அரங்கு முக்கிய விளையாட்டரங்கமாகத் திகழ்ந்தது. ஒலிம்பிக் ஆரம்ப நிகழ்வு, இறுதி நிகழ்வு, மற்றும் பல போட்டிகள் இங்கு நிகழ்ந்தன. ஐகாசச இவ்வரங்கத்தை நான்காம் தரத்தில் நிர்ணயித்துள்ளது. இவ்வரங்கில் 1999 இல் ஐரோப்பியக் கிண்ண இறுதிப் போட்டி இடம்பெற்றது. 2018 உலகக்கோப்பை காற்பந்து போட்டிகளில் லூசினிக்கி அரங்கு முக்கிய விளையாட்டரங்காக அறிவிக்கப்பட்டது. இச்சுற்றின் இறுதிப் போட்டி உட்பட ஏழு போட்டிகள் இங்கு நடைபெறவிருக்கின்றன.  

சோவியத் காலத்தில் மாஸ்கோ ஸ்பர்த்தாக் விளையாட்டுக் கழகத்தின் கால்பந்து விளையாட்டுகள் இவ்வரங்கிலேயே நடத்தப்பட்டு வந்தன. தற்போது உருசிய தேசிய காற்பந்து அணியின் விளையாட்டுகள் முக்கியமாக நடத்தப்படுகின்றன.  

## 1982 லூசினிக்கி பேரழிவு
லூசினிக்கி அரங்கில் 1982 அக்டோபர் 20 அன்று ஸ்பர்த்தாக், மற்றும் டச்சு ஆர்லெம் அணிகளுக்கு இடையில் இடம்பெற்ற யூஈஎஃப்ஏ யூரோப்பா கூட்டிணைவு விளையாட்டுப் போட்டி ஒன்றின் போது ஏற்பட நெரிசலில் 66 பேர் உயிரிழந்தனர்.
# நகரும் அச்சு



**நகரும் அச்சு** (*Movable type* அல்லது *moveable type* ) அச்சுக்கலையிலும் அச்சிடலிலும் பயன்படுத்தப்படும் ஓர் தொழினுட்பம் ஆகும். இத்தொழில்நுட்பத்தில் நகர்த்தக்கூடிய அச்சுக்களைப் பயன்படுத்தி ஓர் ஆவணத்தின் கூறுகளை (பொதுவாக எழுத்துருக்களும் புள்ளிகளும்) ஊடகம் (பொதுவாக காகிதம்) ஒன்றின் மேல் அச்சிடுவதாகும்.  

உலகில் முதன்முதலாக காகித நூல்களில் அச்சிட நகரும் அச்சுக்களைப் பயன்படுத்தியது சீனாவின் வடக்கு சோங் ஆட்சிப்பகுதியில் இருந்த பை செங் (990–1051) என்பவராகும்; இவர் கி.பி.1040இல் பீங்கான் அச்சுக்களைப் பயன்படுத்தியிருந்தார். தொடர்ந்து 1377இல் கொரியாவில் இந்த நுட்பத்தை வைத்து முதலில் அச்சிடப்பட்ட நூல் வெளியானது. இத்தொழில்நுட்பம் பெரும்பாலும் கிழக்காசியா பகுதிகளில் மட்டுமே பரவியிருந்தது. இங்கு வந்த கிறித்தவப் பாதிரிமார்களினால் இது ஐரோப்பாவிற்கு பின்னர் கொண்டு செல்லப்பட்டது. இவர்களது ஆவணங்களில் சில வாடிகன் நூலகத்திலும் ஆக்சுபோர்டின் போத்லியன் நூலகத்திலும் சேமிக்கப்பட்டுள்ளன. ஏறத்தாழ 1450இல் யோகான்னசு கூட்டன்பர்கு நகரும் அச்சுக்களைக் கொண்ட அச்சு இயந்திரத்தை ஐரோப்பாவில் அறிமுகப்படுத்தினார்; இவரது அச்சுக்கள் அணிகளாகவும் கையால் வார்த்தவையாகவும் இருந்தன. ஐரோப்பிய மொழிகளுக்கு குறைந்த அகரவரிசை எழுத்துருக்களே தேவைப்பட்டது முதன்மை காரணமாக இருந்தது. கூட்டன்பெர்கு தமது அச்சுக்களை ஈயம், வெள்ளீயம், அந்திமனி இவற்றின் கலவையால் செய்தார். இவை 550 ஆண்டுகளுக்கு மாற்றப்படாமல் சீர்தரமாக இருந்தன.
# கூபா டி பறப்பியல் வானூர்தி 972



**கியூபா டி பறப்பியல் வானூர்தி 972 (சியூ972/சியூபி972)** (*Cubana de Aviación Flight 972 (CU972/CUB972*); மே 18, 2018 கியூபா தலைநகர் அவானாவின் ஜோஸ் மார்டி சர்வதேச வானூர்தி நிலையத்திலிருந்து (*José Martí International Airport (IATA: HAV, ICAO: MUHA*), கூபா கிழக்கு பிராந்தியத்தில் உள்ள அல்கூன் (*Holguín*) நகரத்தின் பிராங் பைஸ் (*Frank País*) வானூர்தி நிலையதிற்கு, ஒரு உள்ளூர் பயணிகள் வானூர்தி, வழமையான அட்டவணையின்படி சேவையில் ஈடுபட்டு வந்தது. மேம்படுத்தப்பட்ட போயிங் 737 - 201 வகையைச்சார்ந்த வானூர்தியான இது, புறப்பட்ட சிறிது நேரத்தில், அவானாவிலிருந்து 19 கிலோமீட்டர் (12 மைல்), தொலைவில் சாண்டியாகோ டி லாஸ் வேகாஸ் அருகே தீப்பிழம்புகளுடன் வெடித்து விபத்துக்குள்ளானதில், விமானச்சேவை பணியாளர்கள் உட்பட, 111 பேர்கள் உயிரிழந்துள்ளனர். மற்றும் இரண்டு பேர்கள் படுகாயமுற்று மீட்கப்பட்டனர். இறந்தவர்களின் கணக்கின்படி இருவர் முதலில் விபத்தில் இருந்து தப்பித்து பின்னர் மருத்துவமனையில் இறந்தார்கள்.
# மின்னணு முத்திரைத்தாள்

மின்னணு முத்திரைத்தாள் என்பது மின்னணுமுறையில் நமக்கு தேவையான தொகைக்கு பணம் செலுத்தி முத்திரைத்தாள் பெருமுறை ஆகும். ஒவ்வொரு முத்திரைத்தாளிலும் ஒரு தனித்துவ என் இருக்கும் அதன் மூலம் அந்த முத்திரைத்தாள் முறையானது அரசின் அங்கீகாரம் பெற்ற விற்பனை பிரதிநிதி மூலம் விற்கப்பட்டதா என்பதை தெரிந்து கொள்ளலாம். மின்னணு முத்திரைத்தாள் மூலம் அரசாங்கத்திற்கான முத்திரை வரி /தீர்வை செலுத்துவதற்கு ஒரு பாதுகாப்பான் வழிமுறை. சிங்கப்பூர், ஹாங்காங், இந்தியா ஆகிய மூன்று நாடுகளில் இந்த முறை பின்பற்றப்படுகிறது. காகித முத்திரை குறிப்பிட்ட வகைப்பாடுகளை கொண்டு இருக்கும் ஆகையால் துல்லியமான முத்திரை தீர்வை பெற இயலாது. ஆனால் மின்னணு முத்திரை குறிப்பிட்ட எந்த ஒரு தொகை வகைப்பாட்டிற்கும் பெற இயலும். காகித முத்திரை தாள் நம்பகத்தன்மை உறுதிசெய்வதற்கும் அதிக நேரம் ஆகும். ஆனால் மின்ணுன முத்திரைத்தால் இணையத்தில் உடனடியாக சரிபார்த்துக்கொள்ளலாம்.  

## மின்னணு முத்திரைத்தாள்
வருவாய் துறை சார்ந்த பத்திரப்பதிவு செய்ய பயன்படுத்த தேவையான பத்திரப்பதிவு கட்டணம் இந்த முத்திரை தாள் மூலம் பெறப்படுகிறது.  

## மின்ணுமுத்திரைத்தாள் பயன்பாடு
குத்தகை, குடியிருப்பு ஒப்பந்தம் மற்றும் முன்காப்பீடு ஒப்பந்த பத்திரம் போன்ற பல சேவைகளுக்கு மின்னணு முத்திரைத்தாள் பயன்படுத்தபடுகிறது.  
உடைமை மாற்றல் முறி / மாற்றளிப்பு ஆவணம், பாகப்பிரிவினை ஒப்பந்தம், அசைய சொத்துகளை விற்க பிரதிநிதித்துவ அதிகாரம் கொடுக்க, கடன்பத்திரங்கள், பங்குகள் வாங்க உரிமை மாற்ற, வாங்கி கடன் பெற நன்மதிப்பு கடிதம் வழங்கவும் மின்ணுமுத்திரைத்தாள் பயன்படுத்தபடுகிறது. ஒவ்வொரு மின்னணு முத்திரைத்தாளில் ஒரு தனித்துவ என் உண்டு. அதனை அங்கீகரிக்கப்பட்ட இணையத்தில் உள்ளீடு செய்து அதன் நம்பக தண்மை சரிபார்த்துக்கொள்ளலாம். முத்திரைத்தாள் வழங்கப்பட்ட நாள் மற்றும் காலமுத்திரை கொண்டிருக்கும். இந்தியாவில் பயன்பாட்டில் இருக்கும் மின்னணு முத்திரைத்தாள் நுனியை அச்சிடு, தனித்துவ எண் மற்றும் இருபரிமாண பட்டைகூறியீடு கொண்டிருக்கும். சிங்கப்பூர் உள்நாட்டு வருவாய் ஆணையம் 1999 ஆம் ஆண்டு உலகின் முதல் மின்னணு முத்திரைத்தாள் பயன்படுத்தும் நடைமுறை உருவாக்கி 2000ஆம் ஆண்டு முதல் செயல்படுத்தத் தொடங்கியது.  
ஹாங்காங் உள்நாட்டு வருவாய் ஆணையம் 2004 ஆம் ஆண்டு முதல் மின்னணு முத்திரைத்தாள் பயன்படுத்தும் நடைமுறைத் தொடங்கியது.
# சென்னை தேவதாசிகள் ஒழிப்புச் சட்டம்



**சென்னை தேவதாசிகள் ஒழிப்புச் சட்டம்** என்பது தேவதாசி முறையை ஒழிப்பதற்காக இந்தியா விடுதலையை அடைந்ததை அடுத்து 9 அக்டோபர் 1947 அன்று நிறைவேற்றப்பட்ட சட்டம் ஆகும். இது **தமிழ்நாடு தேவதாசிகள் ஒழிப்புச் சட்டம்** என்றும் அறியப்படுகிறது. சென்னை மாகாணத்தில் நிறைவேற்றப்பட்ட இச்சட்டம், தேவதாசிகளுக்குத் திருமணம் செய்யும் உரிமையைத் தந்தது. இந்துக் கோயில்களுக்குப் பெண்களை நேர்ந்து விடுவதைச் சட்டத்துக்குப் புறம்பானதாக அறிவித்தது. தேவதாசி ஒழிப்புச் சட்ட முன்வரைவே பிறகு இச்சட்டமாக ஏற்பு பெற்றது.  

1930 ஆம் ஆண்டு, முத்துலட்சுமி ரெட்டி இந்தச் சட்ட முன்வரைவை சென்னை சட்டமன்ற மேலவையில் முன்மொழிந்தார். சென்னை மாகாணத்தின் பல்வேறு பகுதிகளில் வாழ்ந்த தேவதாசிகள் இந்தச் சட்டமுன்வரைவை எதிர்த்தனர். தாங்கள் கற்றறிந்த மேட்டுக்குடி கலைஞர்களே அன்றி பால்வினைத் தொழிலாளர்கள் அல்ல என்று அவர்கள் கருதியதே இந்த எதிர்ப்புக்குக் காரணம் ஆகும். இச்சட்ட முன்வரைவு ஒப்புதல் பெறுவதில் பெரும் பங்கு வகித்த பெரியார், எதிர்ப்பைக் கருத்திற் கொண்டு, இதனைப் பொதுச் சட்ட முன்வரைவாக அல்லாமல் தனிச்சட்ட முன்வரைவாக நிறைவேற்றுமாறு வழிநடத்தினார். சென்னை தேவதாசிச் சட்டம் அதற்குப் பிறகு நிறைவேறிய அதே போன்ற சட்டங்களைப் போன்று கடுமையானது இல்லை. இச்சட்டம் தேவதாசிகளைக் குறித்தது மட்டுமே என்பதால், தென்னிந்தியாவில் பால்வினைத் தொழில் தொடர்ந்தது. குறிப்பாக, ஆகஸ்ட் 14, 1956 அன்று சென்னை தேவதாசி எதிர்ப்புச் சட்டம் நிறைவேறும் வரை, ஆந்திரப் பிரதேச கடலோரப் பகுதிகளில் தொடர்ந்தது. சென்னை தேவதாசி ஒழிப்புச் சட்டம் என்பது அன்றைய பிரித்தானிய இந்தியாவின் மாகாணங்களிலும் அதனை அடுத்து விடுதலை பெற்ற இந்தியாவின் மாநிலங்கள் மற்றும் ஆட்சிப் பகுதிகளிலும் பால்வினைத் தொழிலைச் சட்டத்துக்குப் புறம்பானது என்று அறிவித்து நிறைவேற்றப்பட்ட எண்ணற்ற சட்டங்களுள் ஒன்று ஆகும். 1934 பாம்பே தேவதாசி பாதுகாப்புச் சட்டம், 1957 தேவதாசி பாதுகாப்பு (நீட்சி) சட்டம், 1988 ஆந்திரப் பிரதேச தேவதாசிச் சட்டம் ஆகியவை இச்சட்டங்களுள் சிலவாகும்.
# 2005 திசம்பர் சென்னை நெரிசல்

**2005 திசம்பர் சென்னை நெரிசல்** (**2005 December Chennai stampede) ** என்பது தமிழ்நாட்டின் தலைநகரான சென்னையில் ஒரு பகுதியான எம். ஜி. ஆர் நகரில் ஒரு பள்ளியில் ஏற்பட்ட ஒரு நெரிசலாகும்.  வெள்ளத்தால் பாதி்க்கப்பட்ட மக்களுக்கு மாநில அரசு அளித்த நிவாரண உதவியைப் பெறக் கூடிய கூட்டத்தில் இந்த  நெரிசல் ஏற்பட்டது. இந்த நேர்ச்சியில் 42 பேர் இறந்து, 37 பேர் காயமுற்றனர். இந்த நிகழ்வு குறித்து விசாரிக்க தமிழக அரசு ஓய்வுபெற்ற நீதிபதி ஏ. இராமன் தலைமையில் ஒரு நபர் விசாரணை ஆணையத்தை அமைத்தது. நெரிசலில் இறந்தவர்களின் குடும்பத்துக்கு மாநில அரசால் ரூபாய் ஒரு இலட்சமும், காயமடைந்தவர்களுக்கு ரூபாய் 15000 இழப்பீடாக அறிவிக்கப்பட்டது.  

2005 ஆம் ஆண்டு, தமிழ்நாட்டில் பெரு மழை பெய்தது. மாநிலத்தின் கடலோரப் பகுதிகளில் வெள்ளப்பெருக்கு ஏற்பட்டது. இந்த மழை வெள்ளத்தால் நவம்பர் மற்றும் திசம்பர் மாதங்களில் பலர் வீடுகளை இழந்தனர்.  நகரில் அமைக்கப்பட்ட பல்வேறு மையங்களில் பாதிக்கப்பட்டவர்களுக்கு நிவாரண உதவி வழங்குவதற்கான அடையாளச் சீட்டுகள் (டோக்கன்) வழங்குவதாக அறிவிக்கப்பட்டது.  

## பின்னணி
2005 ஆம் ஆண்டு, சென்னை மற்றும் அதன் சுற்றுப்புறங்களில் கடுமையான மழை பெய்தது. இதன் விளைவாக சென்னையில் கடும் வெள்ளப்பெருக்கு ஏற்பட்டது. மாநிலத்தின் கடலோரப் பகுதிகள் பலவற்றில் வெள்ளப்பெருக்கு ஏற்பட்டது. இந்த நிவாரண உதவிகள் முதலில் அந்தப் பகுதியிலுள்ள நியாயவிலைக் கடையில் இருந்து விநியோகிக்கப்பட்டது, ஆனால் அந்த வீதி குறுகியதாக இருந்ததால், விநியோகமானது அறிஞர் அண்ணா அரசாங்கப் பள்ளிக்கு மாற்றப்பட்டது. 2005 திசம்பர் 17 சனிக்கிழமை அன்று விபத்துக்கு முன்னதாக, 3,452 குடும்பங்களுக்கு அடையாளச் சீட்டுகள் வழங்கப்பட்டன. மேலும் ஞாயிறன்று 4,5000 குடும்பங்களுக்கு விநியோகிக்க அதிகாரிகள் திட்டமிட்டிருந்தனர். இந்த உதவி அறிவிப்புகளானது பகுதிவாரியாக அறிவிக்கப்பட்டிருந்தது.  

## நேர்ச்சி
2005 திசம்பர் 18, ஞாயிற்றுக்கிழமையன்று, சுமார் 4,500 பேர் எம்.ஜி.ஆர் நகரில் உள்ள அறிஞர் அண்ணா அரசு உயர்நிலைப்பள்ளிக்குச் சென்றிருந்தனர். அங்கு மூன்று நியாயவிலைக் கடைகளைச் சேர்ந்தவர்களுக்கு நிவாரண உதவிக்கான அடையாளச் சீட்டுகள் வழங்கப்பட்டன.  
## பின்விளைவு
குறைந்த வெளிச்சம் மற்றும் மழை காரணமாக, மீட்புப் பணியாளர்கள் அந்த இடத்தை அடைய சிரமத்துக்கு ஆளாயினர். நேர்ச்சி ஏற்பட்ட இடத்தில் குடைகள், காலணிகள், குடும்ப அட்டைகள் போன்றவை எல்லா இடங்களிலும் சிதறிக்கிடந்தன. காயமுற்றவர்களை மருத்துவமனையில் காணவந்த தமிழக முதலமைச்சர் ஜெயலலிதா, பின்னர் ஊடகவியலாளர் சந்திப்பில் அவர் கூறியதாவது, "நிவாரண உதவி விநியோகமானது காலை 9 மணியளவில் ஆரம்பிக்கப்படும் என்று அறிவிக்கப்பட்ட நிலையில் மக்கள் முன்கூட்டியே வர வேண்டிய அவசியமில்லை, நாங்கள் நிவாரண உதவிபெறுபவர்களுக்கு 500 பேருக்கு ஒரு சேவை முகப்பு என்ற கணக்கில் ஒன்பது சேவை முகப்புகளுடன் தகுந்த வசதிகளைச் செய்துள்ளோம், எனவே அனைவருக்கும் நிவாரணம் கிடைக்கும் " என்று கூறினார். இறந்தவர்களின் குடும்பத்துக்கு ஒரு லட்சம் ரூபாய் இழப்பீடு வழங்கவும், காயமடைந்தவர்களுக்கு 15,000 ரூபாய் வழங்குவதாகவும் மாநில அரசு அறிவித்தது. திமுக தலைவர் மு. கருணாநிதி, வரவிருக்கும் தேர்தலைக் கருத்தில் கொண்டு நிவாரணப் பணத்தை பாதிக்கப்பட்டவர்கள், பாதிக்கப்படாதவர்கள் என பார்க்காமல் கட்டுப்படு இன்றி வழங்குவதானது வாக்குகளை கவர்வதற்கே என குற்றம் சாட்டினார். மேலும் அவர் கூறுகையில் அரசாங்கத்தின் மோசமான நிர்வாகத்தின் விளைவு இந்த சோக நிகழ்வு என்றும் கூறினார்.
# சிவகங்கை அரண்மனை

**சிவகங்கை அரண்மனை **(Sivaganga Palace) தென்னிந்தியாவில் தமிழ்நாட்டில் சிவகங்கை மாவட்டத்தில் உள்ள ஒரு அரண்மைனயாகும். இந்த அரண்மனை மதுரையிலிருந்து 40 கிலோமீட்டர் (25) மைல் தொலைவில் உள்ளது. இந்த அரண்மனை பழமையான, உயர்ந்த, மதிப்புமிக்க பல வரலாற்றுச் சம்பவங்களுடன் தொடர்புடைய ஒன்றாகும். இந்த அரண்மனை அரசிகள் வேலு நாச்சியார் (1780–90), வெள்ளச்சி நாச்சியார் (1790–93) மற்றும் இராணி காத்தம்ம நாச்சியார் (1864–77) ஆகியோரின் வசிப்பிடமாக இருந்துள்ளது. உண்மையாக இருந்த சிவகங்கை அரண்மனையின் மிச்சங்கள் ஏதும் இல்லாவிட்டாலும், **"கௌரி விலாசம்"**, என்றழைக்கப்படுகின்ற படமாத்தூர் கௌரி வல்லப தேவரால் (1801-1829) 19 ஆம் நூற்றாண்டில் கட்டப்பட்ட ஒரு புதிய அரண்மைன தற்போதும் உள்ளது. செட்டிநாட்டின் பாரம்பரிய தலமாக விளங்கும் இந்த அரண்மனை இராணி வேலு நாச்சியாரின் சொத்தாக உள்ளது  

## தொடக்க கால வரலாறு
1730 ஆம் ஆண்டில் கட்டப்பட்ட உண்மையான அரண்மனையானது, வீரபாண்டிய கட்டபொம்மன் மற்றும் மருது பாண்டியர் சகோதரர்கள் ஆகியோருக்கு இடையில் பிரித்தானிய அரசை எதிர்ப்பது தொடர்பான ஒப்பந்தப் பேச்சு வார்த்தைகள் நடைபெற்ற இடமாக இருந்துள்ளது. 1762 மற்றும் 1789 ஆம் ஆண்டுகளுக்கிடையே பலமுறை தாக்குதலுக்கு ஆளான இடமாகவும் இருந்துள்ளது. உண்மையான அரண்மனையின் எஞ்சியிருந்த ஒரே பகுதியான உயர்ந்த சுவர் மட்டுமே அழிக்கப்பட்ட நாளிலிருந்து இருக்கிறது.  

## கௌரி விலாசம்
19 ஆம் நூற்றாண்டின் தொடக்கத்தில் படமாத்தூர் கௌரி வல்லப தேவர் (1801-1829) என்பவரால் ஒரு புதிய அரண்மனை கட்டப்பட்டு கௌரி விலாசம் என்று பெயரிடப்பட்டது. தேவரின் இறப்புக்குப் பிறகு அவரது சகோதரர் ஒய்யா தனது மகன்களுடன் அரண்மனையை ஆக்கிரமித்துக் கொண்டார்.  அரசர் உயில் எழுதாமல் இறந்து விட்ட காரணத்தால் பிரித்தானிய அரசு ஆட்சியைக் கைப்பற்றி விடக்கூடும் என்ற தந்திரத்தால் அவர் ஆட்சிப்பொறுப்பை ஏற்றுக்கொண்டார். அரசைக் கைப்பற்றுவதற்காக போலியான ஆவணங்களை உருவாக்கி இறந்த அரசரின் கையொப்பத்தை மோசடியாக இட்டு தாங்களாகவே அரண்மனையின் கருப்பு சலவைக்கல்லில் அமர்ந்து முடிசூட்டிக் கொண்டனர்.  

## கட்டிடக்கலை
இப்போது பாழடைந்த நிலையில் காணப்படும் கௌரி விலாசம் திருமலை நாயக்கர் கால கட்டிடக்கலை பாணியில் கட்டப்பட்டிருக்கிறது. இந்த அரண்மனையின் சில அம்சங்கள் இராஜபுதன கட்டிடக்கலையின் பாணியையும் காண முடிகிறது. இந்த அரண்மனையின் தென்புற முகப்பில் நுழைவு வாயிலில் ஒரு கடிகாரம் இருந்துள்ளது. தற்போது அது இயங்கக்கூடிய நிலையில் இல்லை. அரண்மனைக்குள்ளேயே ராஜ ராஜேசுவரி அம்மன் ஆலயம் ஒன்றும் அமைந்துள்ளது. இந்த கோயில் செயல்படு நிலையில் உள்ளது. புகழ்பெற்ற கவிஞரான பாபநாசம் சிவன், ராச ராசேசுவரி அம்மனைப் புகழ்ந்து வணங்குகின்ற பல பிரபலமான பாடல்களை இசையமைத்ததாக கூறப்படுகிறது. அரசர் காண்டுமேக்கி உடைய தேவர் சிலையும் ஆலயத்தின் உள்ளே அமைக்கப்பட்டுள்ளது.  

## அரண்மனைக் களங்கள்
அரண்மனையின் திடல் பழைய அரசர்கள் குறிப்பிடத்தக்க புலவர்களை கெளரவித்த அரச சபையைக் கொண்டுள்ளது.
# அறிவுசார் மூலதனம்

**அறிவுசார் மூலதனம்** ஒரு வணிகத்தின் புலனாகாத மதிப்பு, அதன் மக்களை(மனித மூலதனம்) உள்ளடக்கியது. அதன் உறவுகளில் உள்ள மதிப்பு (உறவு மூலதனம்), மற்றும் ஊழியர்கள் வேலையை முடித்த பின் வீட்டிற்குச் செல்லும் போது மீதமுள்ள அனைத்தும் கட்டமைப்பு மூலதனம், இதில் அறிவுசார் சொத்து (IP) என்பது ஒரு பகுதியாகும். ஒரு நிறுவனத்தில் உள்ள அனைவருக்கும், இது ஒரு போட்டித்திறன் வாய்ந்ததாக விளங்குகிறது என்பதை அந்த நிறுவனத்தை சார்ந்த அனைவரும் அறிவர். ஒரு நிறுவனத்தின் நிதி நிலை அறிக்கையில் வெளிப்படையாக பட்டியலிடப்படாத, புலனாகாத அறிவுசார் சொத்துக்களின் மதிப்பை கணக்கில் எடுத்துக்கொள்ளும் முயற்சியில் இந்த சொல் பயன்படுத்தப்படுகிறது. தேசிய அளவிலான அறிவார்ந்த மூலதனமானது, தேசிய புலனாகாத அறிவுசார் மூலதனம் NIC ஐ குறிக்கிறது.  

கல்வி நிறுவனங்களில் பயன்படுத்தபட்ட ஒரு இரண்டாவது கருத்தை, பெரிய நிறுவனங்களால் ஏற்றுக்கொள்ளப்பட்டு, அறிவு மேலாண்மை மூலம் அறிவை மறுசுழற்சி செய்வது மற்றும் அறிவுசார் மூலதன மேலாண்மை (ICM) ஆகியவற்றில் கவனம் செலுத்தப்பட்டு ஏற்றுக்கொள்ளபட்டுள்ளது.. அறிவார்ந்த மூலதனத்தின் பங்குகளை உருவாக்குதல், வடிவமைத்தல் மற்றும் புதுப்பித்தல், ஒரு உத்திப்பூர்வ பார்வை உருவாக்கம் தேவை, இது ஆய்வு மற்றும் சுரண்டல், அளவீட்டு மற்றும் வெளிப்படுத்துதல் ஆகியவற்றின் மூலமாக நிறுவன சூழலுக்குள்ளான அறிவார்ந்த மூலதனத்தின் அனைத்து மூன்று பரிமாணங்களையும் ஒருங்கிணைக்கிறது. அறிவுசார் மூலதனம் நிறுவனங்களின் செல்வத்தை மதிப்பீடு செய்யும் சூழலில் பயன்படுத்தப்படுகிறது. அறிவார்ந்த மூலதனத்தின் மதிப்பிற்கான ஒரு மெட்ரிக் ஒரு நிறுவனத்தின் மதிப்பு அதன் உறுதியான (பொருள்மற்றும் நிதி) சொத்துக்களின் மதிப்பை மீறுவதாகும். பெருநிறுவன புத்தகங்களில் நேரடியாக காணக்கூடிய மூலதனம், அதன் பொருள் (அசையா) சொத்துகளிலும் மூலமும் மற்றும் நிதி மூலதனத்தில் உள்ளது, எவ்வாறாயினும் இவை மூன்றும் ஒரு நிறுவனத்தின் மதிப்பைக் கொண்டுள்ளன. உண்மையான மதிப்பு மற்றும் அறிவார்ந்த மூலதனத்தின் கூறுகளின் ஒட்டுமொத்த செயல்திறன் ஆகியவை அறிவுசார் பொருளாதாரத்தில் மற்றும் தகவல் யுகத்தில் ஒரு நிறுவனம் இயங்குவதற்கான ஒரு முக்கிய பகுதியாகும். ஒரு நிறுவனத்தில் அறிவுசார் மூலதனத்தை புரிந்துகொள்வதால், அதன் அறிவுசார் சொத்துக்களை சிறப்பாக வழிநடத்த அனுமதிக்கிறது. இதனால் ஒரு நிறுவனத்திற்கு, அதன் பங்கு விலை அதிகரிக்கும்.
# எர்பெர்ட் இஸ்பென்சர்

**எர்பெர்ட் இஸ்பென்சர் (Herbert Spencer)** (27 ஏப்ரல் 1820 – 8 டிசம்பர் 1903) ஒரு ஆங்கில மெய்யியலாளர், உயிரியல் அறிஞர், மானிடவியலாளர், சமூகவியலாளர், மற்றும் விக்டோரியா காலத்திய முன்னணி பண்டைய தாராளமய அரசியல் கருத்தியலாளரும் ஆவார்.  

இயல் உலகின், உயிரிய உயிரினங்கள், மனித மனது, மனித கலாச்சாரம் மற்றும் சமூகங்கள் ஆகியவற்றின் முற்போக்கான வளர்ச்சியாக பரிணாம வளர்ச்சியைப் பற்றி விரிவான கருத்துருவை ஸ்பென்சர் உருவாக்கியிருந்தார். ஒரு பல்துறை அறிஞராக, நன்னெறி, மதம், மானுடவியல், பொருளாதாரம், அரசியல் கோட்பாடு, தத்துவம், இலக்கியம், வானியல், உயிரியல், சமூகவியல் மற்றும் உளவியலை உள்ளடக்கிய நெறிமுறைகள், போன்ற பலவகைத் துறைகளுக்கும் பங்களித்தவர். ஆங்கிலம் பேசும் கல்வியியல் அறிஞர்களின் மத்தியில், அவரது வாழ்நாளில் அவர் மிகப்பெரும் அதிகாரம் பொருந்திய நிலையை எட்டியிருந்தார். "இத்தகைய பரவலான புகழைப் பெற்ற மற்றும் ஒரு ஆங்கில தத்துவவாதி பெர்ட்ரேண்ட் ரஸ்ஸல் மட்டுமே, ஆனால் அவர் 20 ஆம் நூற்றாண்டில் வாழ்ந்தவர்" இஸ்பென்சர் "பத்தொன்பதாம் நூற்றாண்டின் இறுதி பத்தாண்டுகளில் மிகவும் பிரபலமான ஐரோப்பிய அறிவுசார் ஆற்றலாளர்" ஆவார்.  

## தொடக்க கால வாழ்க்கையும் கல்வியும்
எர்பெர்ட் இஸ்பென்சர் ஏப்ரல் 27, 1820 இல் இங்கிலாந்தின் டெர்பியில் பிறந்தார். அவரது தந்தை வில்லியம் ஜார்ஜ் ஸ்பென்சர் ஒரு கிளர்ச்சியாளராக இருந்தார், எர்பெர்ட்டிடம் ஒரு சர்வாதிகார எதிர்ப்பு மனப்பான்மையை வித்திட்டார்.எர்பெர்ட்டின் தந்தை ஜார்ஜ், வழக்கத்திற்கு மாறான கற்பித்தல் முறைகளை பயன்படுத்தும் ஒரு பள்ளியின் நிறுவனர் ஆவார் மற்றும் சார்லஸ் டார்வினின் தாத்தாவின் எராஸ்மஸ் டார்வினின் சமகாலத்தியவராக இருந்தார். ஜார்ஜ், எர்பெர்ட்டின் தொடக்க கால கல்வியில் அறிவியலில் கவனத்தை செலுத்தினார். அதே நேரத்தில், டெர்பி தத்துவ சங்கத்தில் ஜார்ஜ் உறுப்பினராக இருந்ததன் மூலம் தத்துவ சிந்தனையையும் அறிமுகப்படுத்தினார். அவரது மாமா, தாமஸ் ஸ்பென்சர், எர்பெர்ட்டின் கல்வியில், கணிதம், இயற்பியல், இலத்தீன், சுதந்திர வர்த்தகம் மற்றும் சுதந்திரமான அரசியல் சிந்தனை ஆகிய துறைகளில் ஈடுபாட்டை வளர்த்ததன் மூலம் பங்களித்துள்ளார்.  

## தொழில் மற்றும் பிற்கால வாழ்க்கை
பிரிட்டனைச் சுற்றி தொடர்வண்டிப் பாதைகள் கட்டப்பட்டு வந்த காலத்தில், 1830 களில் இசஸ்பென்சர் கட்டிடவியல் பொறியியலாளராக இரயில்வேயில் பணியாற்றினார். அந்க கால கட்டத்தில் இஸ்பென்சர் உள்ளூர் பத்திரிகைகளில் எழுதுவதற்காக அதிக நேரத்தை செலவழித்தார். 1848 ஆம் ஆண்டில் இஸ்பென்சரின் தொழில் வாழ்க்கையானது, அறிவார்ந்த விடயங்களை நோக்கி வழி செலுத்தப்பட்டது. 1843 ஆண்டில் இங்கிலாந்தில் முதன் முதலாக வெளியிடப்பட்ட வாரப்பத்திரிக்கையும், தற்போது பரவலாக படிக்கப்படுவதுமான தி எகனாமிஸ்ட் பத்திரிகையின் ஆசிரியராக ஆனார். 1852 ஆம் ஆண்டில், இஸ்பென்சர் தனது புகழ்பெற்ற 'தி டெவலப்மென்டல் ஐப்போதெசிஸ்' என்ற கட்டுரையை 'லீடர்' என்ற பத்திரிக்கையில் வெளியிட்டார். அதில், அவர் உயிரிய பரிணாம வளர்ச்சி குறித்த தனது கருத்தை அவர் தெளிவுபடுத்தினார்.1853 ஆம் ஆண்டில், எர்பெர்ட் இஸ்பென்சர் தனது மாமாவின் சொத்துக்களை சட்டபூர்வமாக பெற்றார் பொருளாதாரரீதியாக சுய சார்புடையவரானார். ஆகையால், அவர் தனது அறிவுசார் முயற்சிகளுக்கு அதிக நேரத்தை செலவிடுவதற்காகத் தனது வேலையை விட்டு விலகினார். 1854 ஆம் ஆண்டு முதல் 1859 வரை அவர் புத்தகங்களில் தொடர் கட்டுரைகளை வெளியிட்டார். அவை பின்னர் புத்தக வடிவில் தொகுக்கப்பட்டன.
# இளவரசர் ஹாரி, சசெக்சு கோமகன்


**இளவரசர் என்றி சார்லசு ஆல்பர்ட் டேவிட்** (Henry Charles Albert David) பரவலாக **இளவரசர் ஹாரி, சசெக்சு கோமகன்** (பிறப்பு செப்டம்பர் 15, 1984) சார்லசு IIIக்கும் மறைந்த டயானாவிற்கும் பிறந்த இரண்டாவது மகன். இவர் கேம்பிரிட்ச் கோமகன் இளவரசர் வில்லியமின் தம்பியும் ஆவார். ஈடன் கல்லூரியில் படித்தவர்.  

இளவரசர் ஹாரி மேகன் மெர்கலை சூன் 2016 முதல் காதலித்து வந்தார். இவர்களது திருமண உறுதி நவம்பர் 2017இல் நடந்தது. இருவரின் திருமணம் மே 19, 2018 அன்று வின்ட்சர் கோட்டையில் நடந்தது.
# 2005 நவம்பர் சென்னை நெரிசல்

**2015 நவம்பர் சென்னை நெரிசல்** (**2005 November Chennai stampede**) என்பது தமிழ்நாட்டின் தலைநகரான சென்னையில் ஒரு பகுதியான வியாசர்பாடியில் உள்ள ஒரு பள்ளியில் 2005 நவம்பர் 6 ஆம் தேதி ஏற்பட்ட ஒரு நெரிசலாகும்.  சென்னை வெள்ளத்தால் பாதிக்கப்பட்ட மக்களுக்கு மாநில அரசு அளித்த நிவாரண உதவியைப் பெறக் கூடிய கூட்டத்தில் இந்த நெரிசல் ஏற்பட்டது. இந்த நேர்ச்சியில் 6 பேர் இறந்தனர் மற்றும் 12 பேர் காயமுற்றனர். நெரிசலில் இறந்தவர்களின் குடும்பத்துக்கு மாநில அரசால் ரூபாய் 1,00,000 மற்றும் காயமடைந்தவர்களுக்கு ரூபாய் 15,000 இழப்பீடாக அறிவிக்கப்பட்டது.  

## பின்னணி
2005 ஆம் ஆண்டு, தமிழ்நாட்டில் பெரு மழை பெய்தது. மாநிலத்தின் கடலோரப் பகுதிகளில் வெள்ளப்பெருக்கு ஏற்பட்டது.  இந்த மழை வெள்ளத்தால்  பலர் வீடுகளை இழந்தனர். நகரில் அமைக்கப்பட்ட பல்வேறு மையங்களில் பாதிக்கப்பட்டவர்களுக்கு நிவாரண உதவி வழங்குவதற்கான அடையாளச் சீட்டுகள் (டோக்கன்) வழங்குவதாக அரசால் அறிவிக்கப்பட்டது.  

## நேர்ச்சி
2005 நவம்பர் 6 ஞாயிற்றுக்கிழமை வியாசர்பாடியில் நிவாரண உதவிகள் வழங்கப்பட்ட பள்ளியைச் சுற்றி  சுமார் 10,000 பேர் திரண்டனர். வெள்ளத்தால் பாதிக்கப்பட்ட மக்களுக்கு அரசாங்க மையங்களில் ரூபாய் 2,000 மற்றும 10 கிலோ அரிசி, வேட்டி மற்றும் புடவை வழங்கப்பட்டன. இவற்றை பெறுவதற்காக காலை 9 மணிக்கு வழங்கப்படவுள்ள நிவாரண உதவியைப் பெறுவதற்காக மக்கள் அதிகாலை 4.30 மணிக்கே கூடினர். வாயில்கள் திறக்கப்பட்டதும், மக்கள் முண்டியடித்து திமுதிமுவென கூட்டமாக உள்ளே நுழைய அதனால் ஏற்பட்ட நெரிசலில் நசுங்கி 6 பேர் இறந்ததாகவும், 12 பேர் காயமுற்றதாகவும் முதல்கட்ட தகவல்கள் தெரிவித்தன. சிலர் 30 பேர் பாதிக்கப்பட்டதாக கூறினர்.  

## பின்விளைவுகள்
காயமடைந்தவர்களை மருத்துவமனையில் தமிழக முதலமைச்சர் ஜெ. ஜெயலலிதா சந்தித்தார். இறந்தவர்களின் குடும்பத்துக்கு 1,00,000 ரூபாய் இழப்பீடு வழங்கவும், காயமடைந்தவர்களுக்கு 15,000 ரூபாய் வழங்குவதாகவும் மாநில அரசு அறிவித்தது.  
நிவாரண உதவிகள் வழங்குவதில் ஏற்படும் கூட்ட நெரிசலை கட்டுப்படுத்துவதில் பாடம் கற்கத் தவறிய காரணத்தால் மீண்டும் 2005 திசம்பரில் சென்னை எம்.ஜி.ஆர் நகர் பள்ளியில் ஏற்பட்ட நெரிசலில் 42 பேர் இறந்தனர் மற்றும் 37 பேர் காயமுற்றனர்.
# டார்லிங் ஆறு


**டார்லிங் ஆறு** (*Darling River*) ஆத்திரேலியாவின் நீளமான ஆறுகளில் ஒன்றாகும். இது உலகத்தின் பெரிய ஆற்று ஆமைப்புகளில் ஒன்றான முர்ரே-டார்லிங் ஆற்று அமைப்பின் அங்கமாகும். கிரேட் டிவைடிங் ரேஞ்சிற்கு மேற்கேயுள்ள நியூ சவுத் வேல்சு முழுமைக்கும், வடக்கு விக்டோரியாவின் பெரும்பகுதிக்கும், தெற்கு குயின்ஸ்லாந்து மற்றும் தெற்கு ஆஸ்திரேலியாவின் பகுதிகளுக்கும் பாசனம் வழங்குகின்றது.  

1828இல் நியூ சவுத் வேல்ஸ் ஆளுநர் சேர் ரால்ஃப் டார்லிங், *சார்லசு இசுடீவர்ட்* எனும் தேடலியலாளரை மாக்குவாரி ஆற்றின் பாதையை கண்டறிந்துவரப் பணித்தார்; அவர் போகன் ஆற்றைக் கண்டறிந்து பின்னர் 1829இல் இந்த ஆற்றைக் கண்டுபிடித்தார். ஆளுநரின் நினைவாக இதற்கு டார்லிங் ஆறு எனப் பெயரிட்டார். 1835இல் மேஜர் தாமசு மிட்ச்செல் டார்லிங் ஆற்றின் முழுமையும் பயணித்தார்.  

டார்லிங் ஆற்றில் சீரான நீர்ப்போக்கு இல்லை. இது பெரும்பாலும் வறண்டுள்ளது. சில நேரங்களில் வெள்ளப்பெருக்கெடுக்கிறது. இதன் ஆற்றுப்போக்கில் ஆத்திரேலியாவின் மிக வறண்ட நிலப்பகுதிகள் உள்ளன. 1860களில் டார்லிங் ஆறு மூலமாக மேற்கு நியூ சவுத் வேல்சு மக்கள் கம்பளியை துடுப்பு நீராவிக் கப்பல் மூலம் புர்க்கு, வில்கேனியா இடங்களிலிருந்து தெற்கு ஆஸ்திரேலியாவிற்கு அனுப்பியுள்ளனர்.
# முர்ரே-டார்லிங் வடிநிலம்


**முர்ரே-டார்லிங் வடிநிலம்** (*Murray-Darling Basin*) ஆத்திரேலியாவில் முர்ரே, டார்லிங் ஆறுகளை அடுத்துள்ள நிலப்பகுதிகளாகும். இந்த வடிநிலப்பகுதியில் உள்ள நீரை நம்பி மூன்று மில்லியன் ஆத்திரேலியர்கள் உள்ளனர்.  

ஆத்திரேலியாவின் மொத்த மழையளவில் கிட்டத்தட்ட 6 % முர்ரே-டார்லிங் ஆற்று வடிநிலத்தில் விழுகின்றன. ஆத்திரேலியாவின் 85 விழுக்காடு நீர்ப்பாசனம் இந்த வடிநிலத்தில் உள்ளது. இதனால் இப்பகுதியில் ஆண்டுக்கு $9 பில்லியன் மதிப்புள்ள விவசாயம் செழிக்கிறது.  

பரப்பளவிலுள்ள முர்ரே-டார்லிங் வடிநிலம் ஆத்திரேலியாவின் மொத்த நிலப்பகுதியில் ஏறத்தாழ ஏழில் ஒருபங்காக (14%) உள்ளது. இப்பகுதியில் 2 மில்லியனுக்கும் கூடுதலான மக்கள் வாழ்கின்றனர்.  

## மேற்சான்றுகள்
# டென்மார்க் தேசிய காற்பந்து அணி


**டென்மார்க் தேசிய காற்பந்து அணி** (*Denmark national football team*, ) என்பது பன்னாட்டுக் கால்பந்துப் போட்டிகளில் டென்மார்க்கின் சார்பாகப் பங்கேற்கும் கால்பந்து அணியாகும். இதனை, டென்மார்க்கு கால்பந்துச் சங்கம் நிர்வகிக்கிறது. இவ்வணியின் உள்ளக விளையாட்டுகள் கோபனாவன் நகரில் அமைந்துள்ள தேலியா அரங்கில் நடத்தப்படுகின்றன.  

டென்மார்க் அணி 1908, 1912, 1960 கோடை ஒலிம்பிக் போட்டிகளில் வெள்ளிப் பதக்கத்தைப் பெற்றுக் கொண்டது. 1986 ஆம் ஆண்டு வரை உலகக் கோப்பைகளில் விளையாடத் தகுதி பெறவில்லை.  

1992 இல் ஐரோப்பியப் போட்டிகளில் பங்குபற்றி வாகை சூடியது. சுவீடனில் நடைபெற்ற இப்போட்டிகளில் நெதர்லாந்து அணியை அரையிறுதியிலும், செருமனி அணியை இறுதிப் போட்டியிலும் வென்றது. 1995 யூஏஎஃப்ஏ கூட்டமைப்புகளின் கோப்பையை அர்ஜென்டீனாவுக்கு எதிராக விளையாடி வென்றது. 1999 உலகக்கோப்பை காற்பந்து போட்டியில் காலிறுதியில் 3–2 என்ற கணக்கில் பிரேசிலிடம் தோற்றது.  

## தற்போதைய அணி
- கஸ்பர் சிமைக்கெல்
- யோனஸ் லொசில்
- பிரடரிக் ரொனாவ்
- யனிக் வெஸ்டகோ
- சிமொன் கியே
- யோனஸ் க்னுசென்
- அன்ட்ரெயாஸ் கிறிஸ்டென்சென்
- மத்தியாஸ் யோன்சென்
- என்ரிக் டால்ஸ்கோ
- யென்ஸ் ஸ்ட்ரூயர் லாசென்
- தோமாஸ் டெலேனெய்
- கிறிஸ்டியன் எரிக்சென்
- விக்டர் ஃபிஷர்
- லூக்காஸ் லேராகர்
- லசெ ஷோனே
- பியோனே சிஸ்தோ
- நிக்கோலாய் யோன்சென்
- மாட்டின் பிரெய்த்வெய்த்
- கஸ்பர் டொல்பே
- யுசுஃப் பொவுல்சென்
- அன்ட்ரேயஸ் கொணேலியுஸ்
# செர்பிய தேசிய காற்பந்து அணி


**செர்பிய தேசிய காற்பந்து அணி** (*Serbia national football team*, ) பன்னாட்டுக் கால்பந்துப் போட்டிகளில் செர்பியாவின் சார்பாகப் பங்கேற்கும் கால்பந்து அணியாகும். இதனை, செர்பிய கால்பந்துச் சங்கம் நிர்வகிக்கிறது. இதன் உள்ளக விளையாட்டுகள் பெல்கிறேட் நகரில் ராச்கோ மித்திச் அரங்கில் விளையாடப்படுகின்றன.  

செர்பியாவினதும், அருகிலுள்ள பால்கன் நாடுகளிலும் கால்பந்து நீண்ட வரலாற்றைக் கொண்டது. செர்பிய அணி யுகோசுலாவிய தேசிய அணிகளில் இணைந்து விளையாடி பல வெற்றிகளைப் பெற்றுள்ளது. 1930, 1962 உலகக் கோப்பைகளில் விளையாடி நான்காவதாக வந்தது. செர்பிய அதேசியக் கால்பந்து சங்கத்தை யுகோசுலாவிய, செர்பிய- செர்பிய-மொண்டெனேகுரோ தேசிய அணிகளின் கால்வழியினராக பன்னாட்டுக் காற்பந்துச் சங்கங்களின் கூட்டமைப்பு, ஐரோப்பிய காற்பந்துச் சங்கங்களின் ஒன்றியம் ஆகியன அங்கீகரித்துள்ளன.  

செர்பியாவும் மொண்டெனேகுரோவும் கலைக்கப்பட்ட பின்னர், செர்பியா 2006 முதல் தனித் தேசிய அணியாக பன்னாட்டுப் போட்டிகளில் பங்குபற்றி வருகிறது.
# செனிகல் தேசிய காற்பந்து அணி


**செனிகல் தேசிய காற்பந்து அணி** (*Senegal national football team*) பன்னாட்டுக் கால்பந்துப் போட்டிகளில் செனிகலின் சார்பாகப் பங்கேற்கும் கால்பந்து அணியாகும். இதனை, செனிகல் கால்பந்துக் கூட்டமைப்பு நிர்வகிக்கிறது.  

செனிகல் அணி தனது முதலாவது உலகக்கோப்பை காற்பந்து போட்டியை 2002 ஆம் ஆண்டில் விளையாடி குழு நிலை ஆட்டத்தின் முதலாவது போட்டியில் உலக, ஐரோப்பிய வாகையாலரான பிரான்சை 1–0 என்ற கணக்கில் வென்று அனைவரையும் வியப்பில் ஆழ்த்தியது. இறுதியில் காலிறுதி வரை அது முன்னேறியது. உலக்கோப்பை ஒன்றில் காலிறுதி வரை முன்னேறிய மூன்று ஆப்பிரிக்க நாடுகளில் ஒன்றாக சாதனை படைத்தது. முன்னதாக கமரூன் 1990 இலும், கானா 2010 இலும் காலிறுதியில் விளையாடின. செனிகல் 2018 உலகக் கோப்பையில் விளையாடத் தகுதி பெற்றது.
# தூனிசிய தேசிய காற்பந்து அணி


**துனீசியத் தேசிய காற்பந்து அணி** (*Tunisia national football team*, ), பன்னாட்டுக் கால்பந்துப் போட்டிகளில் துனீசியாவின் சார்பாகப் பங்கேற்கும் கால்பந்து அணியாகும். இதனை, துனீசிய கால்பந்துச் சங்கம் நிர்வகிக்கிறது.  

துனீசியா ஐந்து உலகக்கோப்பை காற்பந்துப் போட்டிகளில் விளையாடத் தகுதி பெற்றது. முதலில் 1978 இல் விளையாடி குழுநிலை ஆட்டத்தில் மெக்சிக்கோவை 3–1 கணக்கில் வென்றது. அத்துடன் மேற்கு செருமனியுடன் விளையாடி 0-0 என்ற கணக்கில் சமப்படுத்தியது. ஆனாலும், அடுத்த கட்டத்துக்கு முன்னேற முடியவில்லை. பின்னர் 1998, 2002, 2006, 2018 உலகக் கோப்பைகளில் விளையாடத் தகுதி பெற்றது.  

துனீசியா 2004 ஆப்பிரிக்க நாடுகளின் கோப்பையை தனது நாட்டில் நடத்தியது.
# சமாரா


**சமாரா** (*Samara*, ), 1935 முதல் 1991 வரை **குய்பீசெவ்**, ), என்பது உருசியாவின் ஒரு நகரமும், சமாரா மாகாணத்தின் நிருவாக மையமும் ஆகும். மக்கள்தொகை அடிப்படையில் இது உருசியாவின் ஆறாவது பெரிய நகரம் ஆகும். இது ஐரோப்பிய உருசியாவின் தென்கிழக்கே வோல்கா மற்றும் சமாரா ஆறுகளின் சந்தியில் அமைந்துள்ளது. இந்நகரின் மேற்கு எல்லையாக வோல்கா ஆறு உள்ளது. ஆற்றின் அடுத்த கரையில் சிகூலி மலைகள் உள்ளன. வடக்கு எல்லையில் சோக்கோலி மலைகளும், தெற்கு மற்றும் கிழக்கே தெப்புவெளிகளும் காணப்படுகின்றன. நகரின் நிலப்பரப்பு 46,597 எக்டேர்கள் ஆகும். மக்கள்தொகை: 1,164,685 (2010).  

சோவியத் ஒன்றியத்தின் ஆட்சியில் சமாரா ஒரு மூடிய நகராக இருந்தது. தற்போது இது ஐரோப்பிய உருசியாவின் ஒரு முக்கிய அரசியல், வணிக, தொழிற்துறை, கலாசார மையமாக உள்ளது. 2007 மே மாதத்தில் ஐரோப்பிய ஒன்றிய—உருசிய உச்சி மாநாடு இங்கு நடைபெற்றது. இந்நகரம் கோடை காலத்தில் மிகவும் வெப்பமாகவும், குளிர் காலத்தில் மிகவும் குளிரான காலநிலையும் நிலவுகின்றன.  

சமாரா 2018 உலகக்கோப்பை காற்பந்து போட்டிகளை நடத்த்தத் தெரிவான உருசியாவின் 11 நகரங்களில் ஒன்றாகும். இங்கு நான்கு குழுநிலை ஆட்டங்களும், ஒரு 16-சுற்று ஆட்டமும், ஒரு காலிறுதி ஆட்டமும் நடைபெறவிருக்கின்றன. அனைத்து ஆட்டங்களும் இங்கு புதிதாக அமைக்கப்பட்ட கொசுமசு அரங்கில் நடைபெறும்.  

## சோவியத் காலம்
இரண்டாம் உலகப் போர்க் காலத்தில் 1941 இல் சமாரா (அன்றைய பெயர் குய்பீசெவ்) சோவியத் ஒன்றியத்தின் தற்காலிக தலைநகராக இருந்தது. உருசியாவை முற்றுகையிட்ட செருமனி மாஸ்கோவைக் கைப்பற்றும் பட்சத்தில், இந்நகரம் மாஸ்கோவிற்கு மாற்றாகத் தேர்ந்தெடுக்கப்பட்டது. 1943 ஆம் ஆண்டில் தலைநகர் மீண்டும் மாஸ்கோவிகு மாற்றப்பட்டது.  

போரின் ஆரம்ப காலம் முதல் இங்கு போருக்குத் தேவையான இராணுவ வானூர்திகள், சுடுகலன்கள், படைத்தளவாடங்கள் இங்கு தயாரிக்கப்பட்டன. சமராவின் குடிமக்கள் பலரும் போரில் பங்கு கொண்டனர்.  

போருக்குப் பின்னர் பாதுகாப்புத் தொழிற்துறை இங்கு வளர்த்தெடுக்கப்பட்டது. புதிய தொழிற்சாலைகள் உருவாக்கப்பட்டன. இதனால் இது ஒரு மூடிய நகராக ஆக்கப்பட்டது. 1960 இல், நாட்டின் ஏவுகணை பாதுகாப்பு மையமாக ஆக்கப்பட்டிருந்தது. உலகின் முதலாவது மனிதரை விண்ணுக்குக் கொண்டு சென்ற விண்கலத்தை ஏவிய *வஸ்தோக்* என்ற ஏவுகலம் இங்கேயே தயாரிக்கப்பட்டது. 1961 ஏப்ரல் 12 இல் விண்ணுக்குச் சென்ற முதலாவது மனிதர் யூரி ககாரின் பூமிக்குத் திரும்பிய போது இங்கு சில நாட்கள் தங்கி ஓய்வெடுத்தார்.
# 1928 தென்னிந்திய ரயில்வே போராட்டம்

**1928 தென்னிந்திய ரயில்வே போராட்டம்** (*1928 South Indian railway strike*) என்பது ஒரு பொதுப்போராட்டம் ஆகும். ரயில்வே துறையின் நிதிச் சுமையை குறைப்பதற்காக தென்னிந்திய ரயில்வே நிறுவனம் 3100 தொழிலாளர்களை பணி நீக்கம் செய்வதை எதிர்த்துத் தென்னிந்திய ரயில்வே தொழிலாளர்கள் கூட்டமைப்பைச் சேர்ந்தவர்கள் போராடினர். இப்போராட்டம் ஜூன் மாதம் 29 ஆம் திகதி முதல் ஆகத்து 2, 1928 வரை நடைபெற்றது. இப்போராட்டத்தினால் தென்னிந்தியா முழுவதும் பொதுமக்களின் போக்குவரத்தும், பொருட்களைக் கொண்டு செல்வதும் பெரிதும் பாதிக்கப்பட்டது. மதராஸ் அரசும் தென்னிந்திய ரயில்வே நிறுவனமும் கடும் நடவடிக்கைகளை மேற்கொண்டன. போராட்டத்தில் ஈடுபட்ட தலைவர்கள் அனைவரையும் கைது செய்தனர், அத்துடன் தொழிலாளர் கூட்டமைப்பின் அங்கீகாரத்தையும் ரத்து செய்தனர்.  

## தொழிலாளர் வேலை நீக்கத்தின் தொடக்கம்
1927 ஆம் ஆண்டில் இந்தியாவில் இருந்த அனைத்து ரயில்வே நிறுவனத்தினரும் ரயில்வே துறையின் நிதிச் சுமையைக் குறைப்பதற்காக தொழிலாளர்களை பணி நீக்கம் செய்வது என்று ஒரு முடிவை எடுத்தனர். முதலாளிகளின் இந்த முடிவினால் தொழிலாளர்கள் அனைவரையும் போராட்டத்திற்கு அழைத்தனர். பெங்கால்- நாக்பூர் ரயில்வே ஊழியர்கள் கரக்பூரில் பிப்ரவரி 10, 1927 அன்று போராட்டத்தை நடத்தினர். லிலூஃகில் மார்ச் மாதம் 1928 இல் போராட்டத்தை நடத்தினார்.  

1928 ஆண்டு காலகட்டத்தில் பொதுவாகவே தென்னிந்திய ரயில்வே ஊழியர்களுக்கு அதிக வேலைநேரம், குறைவான கூலி மற்றும் ஊழியர்களிடையே இனப்பாகுபாடு பார்ப்பது ஆகியவற்றால் தென்னிந்திய ரயில்வே நிறுவனத்தின் மீது அதிருப்தி இருந்தது. அதே நேரத்தில் தென்னிந்திய ரயில்வே நிறுவனம் 3100 பணியாளர்களை பணிநீக்கம் செய்துவிட்டு அவர்களுக்கு பதிலாக புதிய இயந்திரங்களை வாங்க முடிவெடுத்து. இதற்காக போத்தனூர், நாகப்பட்டினம், திருச்சிராப்பள்ளி ஆகிய மூன்று இடங்களில் பட்டறையை நிறுவியது.  

## போராட்டத்தின் முடிவு
போராட்டம் அரசால் ஒடுக்கப்பட்டது. ஆயிரம் தொழிலாளர்கள் மாயவரத்தில் ரயிலை நிறுத்தினர்.அதனால் போலீசார் 9 தொழிலாளர்களை கைது செய்தனர். மேலும் ஐந்து பேர் கொல்லப்பட்டனர். பல இடங்களில் பல தொழிலாளர்கள் போலீசாரால் தொடர்ந்து கொலை செய்யப்பட்டனர். அதனால் ஜூலை 30 ஆம் திகதி எல்லா ஊர்களிலும் போராட்டம் கைவிடப்பட்டது. போராட்டத்தினை தென்னிந்திய ரயில்வே தொழிலாளர் சங்கத்தின் பொருளாளரான பிள்ளை திரும்பப் பெற்றார். ஆகத்து 2 , 1928 அன்று தென்னிந்திய ரயில்வே தொழிலாளர்கள் கூட்டமைப்பு அதிகாரபூர்வமாகத் தடை செய்யப்பட்டது.
# கார்மென்



**கார்மென்** (; ), என்பது பிரெஞ்சு இசை நாடகவியலாளர் ஜோர்ஜஸ் பிசெட் உருவாக்கிய ஓர் ஓபெரா இசை நாடகம் ஆகும். இது நான்கு பகுதிகளைக் கொண்டது. இதன் கதை வசனத்தை புரொஸ்பெர் மெரிமீ எழுதிய கார்மென் எனும் நாவலை அடிப்படையாகக் கொண்டு ஹென்றி மீல்ஹக் மற்றும் லுடோவிக் ஹலேவி ஆகியோர் எழுதினர். இது பாரிசில் 1875 மார்ச் 3 இல் முதன்முதலாக மேடையேற்றப்பட்டது. இதன் பாரம்பரியங்களை முறியடித்த காட்சிகள் மக்களை அதிர்ச்சியடைய வைத்தன.  

இதன் ஆசிரியரான பிசெட், 33ஆவது அளிக்கையின் பின்னர், இந்த ஒப்பெரா அடுத்த பத்தாண்டுகளுள் பெரும் புகழடையும் என்பது தெரியாமலேயே, திடீரென இறந்துவிட்டார். இது வசனங்களுக்கு இடையிடையே பாடல்களைக் கொண்டு அமைந்துள்ளது.  

## கதைச் சுருக்கம்
தெற்கு ஸ்பெயினில் நிகழ்ந்த ஒரு கதையாக இது அமைக்கப்பட்டுள்ளது. ஒரு படைவீரனான டொன் ஜோசே, நாடோடியான கார்மெனால் ஈர்க்கப்பட்டுத் தனது சிறு வயதுக் காதலியையும் தனது வேலையையும் உதறித் தள்ளுகிறான். ஆனால் கார்மென் ஓர் எருதுச்சண்டை வீரனான எஸ்காமெல்லோ மீது காதல் கொள்கிறாள். இதனால் கோபமடைந்த ஜோசே கார்மெனைக் கொல்கிறான்.  

## பின்னணி
கலை மாணவர்களுக்கு ரோம் நகரில் அரச செலவில் தங்கியிருந்து தமது கலைப்படைப்புகளை ஆக்க உதவும் 'பிரிக்ஸ் டி ரோம்' எனும் புலமைப்பரிசில் பெற்றவராக இருந்தபோதும், 1860களில் பிசெட் தனது நாடகங்களை மேடையேற்றுவதற்கு முடியாமலிருந்தார். பரிஸ் நகரின் அரச ஒபெரா அரங்குகள் இரண்டும் புதிய படைப்பாளர்களுக்கு அதிகம் வாய்ப்பளிக்கவில்லை. சுயாதீனமான 'தியேட்டர் லிரிக்' நிறுவனத்தின் தலைவரான லியோன் கார்வல்கோவுடன் பிசெட்டுக்கு இருந்த தொழில்முறை உறவு காரணமாக 1863இலும் 1867இலும் இரு ஒபெராக்களை அவரால் மேடையேற்ற முடிந்தாலும் அவை பெரிதும் மக்களைக் கவரவில்லை.  

1870-71இல் பிரெஞ்சு-செருமன் போர் முடிவுக்கு வந்த பின்னர், பாரிசில் கலை வாழ்க்கை மீளுருப்பெற்ற போது பிசெட்டுக்கு அதிக வாய்ப்புகள் கிடைத்தன. 1872இல் இவரது ஒபெராவான 'ஜாமிலே' ஒபெரா-கொமிக் அரங்கில் மேடையேற்றப்பட்டது. 11 அளிக்கைகளுக்குப் பின்னர் இது முடிவுற்றதெனினும், இந்த அரங்கு மேலும் ஒரு ஒபெராவை உருவாக்கும் பொறுப்பை பிசெட்டுக்கு வழங்கியது. இதற்கு ஹென்றி மீல்ஹக் மற்றும் லுடோவிக் ஹலேவி வசனமெழுதத் தீர்மானிக்கப்பட்டது. இந்த ஒபெராவை உருவாக்கும் பொறுப்புக் கிடைத்தையிட்டு மிக்க மகிழ்ச்சியடைந்த பிசெட் தனது நண்பன் எட்மண்ட் காலாபேட்டுக்கு, 'இது என்க்கு சரியான பாதை கிடைத்துவிட்டதென்பதை உறுதி செய்கின்றது' என்று கூறினார்.  

## பாத்திரங்கள்
கார்மென் - நாடோடிப் பெண்  

டொன் ஜோசே - டிரகூன்ஸ் படைவீரர்  

எஸ்காமிலோ - எருதுச் சண்டை வீரர்  

மைக்கேலா - கிராமக் கன்னிப்பெண்  

சுனிகா - டிரகூன்ஸ் தளபதி  

மொராலேஸ் - டிரகூன்ஸ் படைவீரர்  

பிரஸ்கிற்றா - கார்மெனின் தோழி  

மெர்சிடஸ் - கார்மெனின் தோழி  

லிலாஸ் பஸ்ற்றியா - விடுதிக் காப்பாளர்  

லீ டன்கெய்ரி - கடத்தல்காரர்  

லீ ரெமன்டாடோ - கடத்தல்காரர்  

ஒரு வழிகாட்டி  

## மேடை அளிக்கைகள்

இந்த ஒபெரா 1875 மார்ச் 3இல் முதன்முதலாக மேடையேற்றப்பட்டது. பாரிசின் பிரபல கலைஞர்கள் பலர் இதனைப் பார்வையிட்டனர். ஆரம்ப மதிப்பாய்வுகள் இதற்கு சிறப்பான வரவேற்பைக் கொடுக்கவில்லை. 33 அளிக்கைகளின் பின்னர் ஜூன் 3ஆம் திகதி பிசெட் திடீரெனக் காலமானதன் பின்னர் இது நிறுத்தப்பட்டது. 1875 நவம்பர் முதல் 1876 பெப்ரவரி வரை மீண்டும் 12 முறை இது நடாத்தப்பட்டது. 1875 ஒக்டோபரில் இது வியன்னாவில் அரங்கேற்றப்பட்டு சிறந்த வரவேற்பைப் பெற்றது. அடுத்த 5 ஆண்டுகளில் இது அமெரிக்காவிலும் ஐரோப்பாவிலும் பிரபலமடைந்தது.
# நீலம் ஆறு



**நீலம் ஆறு** (**Neelum River** or **Kishanganga**) (, or ), இந்தியாவின் காஷ்மீர் பள்ளத்தாக்கின், பந்திபோரா மாவட்டத்தின் வடக்கில் தோன்றி, இந்தியா மற்றும் பாகிஸ்தான் பகுதிகளில் பாய்ந்து, இறுதியில் முசாஃபராபாத் நகரத்தில் ஜீலம் ஆற்றுடன் கலக்கிறது.  

## புவியியல்

காஷ்மீர் பள்ளத்தாக்கின் கிசன்சர் ஏரியில் உற்பத்தியாகும் நீலம் ஆறு எனப்படும் கிசன்கங்கா ஆறு, சோன்மார்க் வழியாக பாய்ந்து, வடக்கு நோக்கி திராஸ் வழியாகச் சென்று, பின்னர் மேற்கில் இந்தியா-பாகிஸ்தான் எல்லைக் கட்டுப்பாட்டுக் கோட்டை கடந்து, பாகிஸ்தான் ஆக்கிரமிப்பு காஷ்மீர் பகுதியில் பாய்ந்து, அங்குள்ள முசாஃபராபாத் நகரத்தில் ஜீலம் ஆற்றில் கலக்கிறது. நீலம் ஆறு 245 கிலோ மீட்டர் நீளம் கொண்டது. நீலம் ஆறு ஜம்மு காஷ்மீர் மாநிலத்தில் 50 கிலோ மீட்டரும், பாகிஸ்தான் ஆக்கிரமிப்பு காஷ்மீரில் மீதமுள்ள 195 கிலோ மீட்டரும் பாய்கிறது.  

## கிசன்கங்கா நீர் மின் திட்டம்

இந்திய அரசு, ஜம்மு காஷ்மீர் மாநிலத்தின் காஷ்மீர் பள்ளத்தாக்கில் நீலம் ஆற்றை மறித்து 37 மீட்டர் உயரத்திற்கு கிசன்கங்கா நீர்த்தேக்கம் கட்டி, கிசன்கங்கா நீர் மின் திட்டத்தின் மூலம் 330 மெகாவாட் உற்பத்தி திறன் கொண்ட புனல் மின்நிலையம் அமைத்துள்ளது.  

இந்தியப் பிரதமர் நரேந்திர மோடி, 19 மே 2018 அன்று கிசன்கங்கா நீர் மின் திட்டத்தை முறைப்படி துவக்கி வைத்து நாட்டிற்கு அர்ப்பணித்தார்.  
நீலம் ஆற்றின் நீரை, மலையில் 24 கிலோ மீட்டர் நீளத்திற்கு சுரங்கம் தோண்டி, கால்வாய் அமைத்து, வூலர் ஏரியில் சேமித்து பின்னர் ஜீலம் ஆற்றில் விடப்படுகிறது.  

பாகிஸ்தான் அரசு, பாகிஸ்தான் ஆக்கிரமிப்பு காஷ்மீரில், நீலம் ஆற்றின் குறுக்கே நீர்த்தேக்கம் கட்டி, 969 மெகாவாட் உற்பத்தி திறன் கொண்ட புன்ல் மின்நிலையம் அமைத்துள்ளது.
# கசான்


**கசான்** (*Kazan*, என்பது உருசியாவின் தத்தாரிஸ்தான் குடியரசின் தலைநகரமும், அக்குடியரசின் மிகப்பெரிய நகரமும் ஆகும். இந்நகரின் மக்கள்தொகை 1,143,535. இது உருசியாவின் ஆறாவது மக்கள்தொகை அதிகமுள்ள நகரம் ஆகும். இது ஐரோப்பிய உருசியப் பகுதியில் வோல்கா, மற்றும் கசான்கா ஆறுகளின் சந்தியில் அமைந்துள்ளது. இங்குள்ள கசான் கிரெம்ளின் உலகப் பாரம்பரியக் களங்களில் ஒன்றாகும்.  

2009 ஏப்ரலில், உருசியாவின் "மூன்றாவது தலைநகராக" அறிவிக்கும் உரிமையை உருசியக் காப்புரிகை அலுவல்ககம் கசானுக்கு வழங்கியிருந்தது. 2009 இல் இந்நகரம் "உருசியாவின் விளையாட்டுத் தலைநகரம்" ஆக அறிவிக்கப்பட்டது. இப்போதும் இந்நகரம் இவ்வாறே அழைக்கப்படுகிறது. கசான் நகரம் 2014 உலக வாள்வீச்சு வாகையாளர் போட்டி, 2015 உலக நீச்சல் போட்டி, 2017 பீஃபா கூட்டமைப்புக் கோப்பை ஆகியவற்றை நடத்தியிருந்தது. 2018 உலகக்கோப்பை காற்பந்து போட்டிகளின் நான்கு குழுநிலைப் போட்டிகளும், ஒரு 16-சுற்றுப் போட்டியும், ஒரு காலிறுதிப் போட்டியும் இடம்பெறுகின்றன.  

2015 இல் இங்கு 2.1 முல்லியன் சுற்றுலாப் பயணிகள் வருகை தந்திருந்தனர்.
# திராஸ்



**திராஸ்** (**Dras**), இந்தியாவின் லடாக் ஒன்றியப் பகுதியில் உள்ள கார்கில் மாவட்டத்தின் இமயமலையில் அமைந்த சிறு ஊராகும். ஸ்ரீநகர் - லே நகரங்களை இணைக்கும் தேசிய நெடுஞ்சாலை 1டி வழியில் உள்ள திராஸ் நகரம், லடாக்கின் நுழைவாயில் என அழைக்கப்படுகிறது.  

1999ம் ஆண்டின் கார்கில் போரின் போது, திராஸ் நகரத்தை, பாகிஸ்தானியர்களிடமிருந்து, இந்திய இராணுவம் மீண்டும் கைப்பற்றியது.  

## புவியியல்

திராஸ் நகரம் ஜம்மு காஷ்மீர் மாநிலத்தில், கார்கில் மாவட்டத்தின் இமயமலையில் 10,990 அடி உயரத்தில் அமைந்துள்ளது. திராஸ் நகரம், ஸ்ரீநகருக்கு வடக்கில் 140 கிலோ மீட்டர் தொலைவிலும், சோன்மார்க்கிலிருந்து 63 கிலோ மீட்டர் தொலைவிலும், கார்கிலிருந்து 64 கிலோ மீட்டர் தொலைவிலும், லே நகரத்திலிருந்து 280 கிலோ மீட்டர் தொலைவிலும் உள்ளது.  

## மக்கள்தொகை பரம்பல்
திராஸ் முழுவதும் தார்டிக், சினா மற்றும் பால்டி பழங்குடி மக்கள் வாழ்கின்றனர். 1,201 மக்கள் வாழும் திராஸ் ஊரில் ஆண்கள் 64% ஆகவும்; பெண்கள் 36% ஆகவும் உள்ளனர். திராஸ் மக்கள் பழங்குடியின மொழிகள் மற்றும் உருது மொழி பேசுகின்றனர்.  

## தட்பவெப்பம்

இந்தியாவில் மக்கள் வாழிடங்களில் மிகக்குளிரான பகுதி திராஸ் ஆகும். குளிர்காலத்தில் குறைந்தபட்ச வெப்பம் −23°C ஆகும். ஆண்டின் சராசரி மழைப்பொழிவு 550 மிமீ ஆகும்.
# நம்பர் 1



**நம்பர் 1** (*No 1*) என்பது சுகுமார் எழுதி இயக்கிய **1: நேனொக்கடினே** (*1: Nenokkadine*) என்ற தெலுங்குத் திரைப்படத்தின் தமிழ் மொழிமாற்றப் பதிப்பு ஆகும். இத்திரைப்படத்தில் மகேசு பாபு, கிரித்தி சனுன் ஆகியோர் முதன்மைக் கதைமாந்தராக நடித்துள்ளனர்.  

### நடிகர்கள்

| நடிகர் | கதைமாந்தர் |
| --- | --- |
| மகேசு பாபு |  |
| கிருத்தி சனோன் | } |
# கடலை மாவு

**கடலை மாவு** என்பது கடலைப் பருப்பில் இருந்து தயாரிக்கப்படுகிறது. இது பொதுவாக இந்திய துணைக்கண்ட நாடுகளான இந்தியா, வங்காளதேசம், பர்மா, நேபால், பாகிஸ்தான் மற்றும் இலங்கை ஆகிய நாடுகளின் உணவில் ஒரு முக்கிய பொருளாக பயன்படுத்தப்பட்டு வருகிறது. பச்சை கடலைப்பருப்பிலிருந்தோ அல்லது வறுத்த பருப்பிலிருந்தோ கடலை மாவு தயாரிக்கப்படுகிறது.  

இதை தயிர் அல்லது நீரில் கரைத்து ஒரு பசைபோல் ஆக்கி பின் அதை முகப்பொலிவு மருந்தாகவும் இந்திய துணைக்கண்டத்தில் பெரும்பாலானவர்கள் பயன்படுத்துகிறார்கள். சரியளவு தண்ணீர் சேர்த்து அந்த கலவையை முட்டைக்கு பதிலாகவும் வேகன் உணவு முறையில் பயன்படுத்துகிறார்கள்.  

கடலை மாவு அதிக மாவுச்சத்து கொண்டது, மற்ற மாவுகளை விட அதிக நார்ச்சத்தும் கொண்ட பொருள். குளுட்டன் இதில் இல்லை.  
## உசாத்துணைகள்
# மேட்டு சுமித்து (நடிகர்)



**மாத்யு இராபர்ட்டு சுமித்து** (பிறப்பு: 28 அக்டோபர் 1982) என்பவர் இங்கிலாந்து நாட்டு நடிகர் மற்றும் திரைப்பட இயக்குநர் ஆவார். இவர் பிபிசி தொடரான டாக்டர் கூ மற்றும் நெற்ஃபிளிக்சு தொடரான தி கிரௌன் போன்ற தொடர்களில் நடித்ததன் மூலம் அவர் மிகவும் பிரபலமானவர், பின்னர் பிரதானநேர எம்மி விருதுக்கு பரிந்துரைக்கப்பட்டார்.  

சுமித்து ஆரம்பத்தில் ஒரு தொழில்முறை கால்பந்து வீரராக இருக்க விரும்பினார், ஆனால் முதுகு தண்டுவட உபாதையினால் விளையாடுத்துறையிலிருந்து வெளியேற்றப்பட்டார். இவர் ஆரம்பத்தில் இலண்டனிலுள்ள நாடக அரங்குகளில் மர்டரு இன் தி கதிட்ரலு, பிரெசு கில்ல்சு, தி ஹிசுடரி பாய்சு மற்றும் ஆன் தி சோர் ஆப் தி வைடு வோர்ல்டு முதலிய நாடகங்களில் நடித்தபின் நடிகரானார். அதை தொடர்ந்து பெர்ட் அண்ட் டிக்கி (2012), டெர்மினேட்டர் ஒரு தொடக்கம் (2015), மோர்பியசு (2022) போன்ற பல திரைப்படங்களில் நடித்துள்ளார்.  

## ஆரம்பகால வாழ்க்கை
மாத்யு இராபர்ட்டு சுமித்து அக்டோபர் 28, 1982 இல் நார்தாம்டன்சயர், இங்கிலாந்தில் இடேவிட் மற்றும் இலைன் சுமித்து ஆகியோருக்கு மகனாகப் பிறந்தார். இவருக்கு லாரா ஜெய்னி என்ற ஒரு சகோதரியும் உண்டு. சுமித்து நார்தாம்டன் சுகூல் என்ற சிறுவர்ளுக்கான பள்ளியில் பயின்றார். இவரது தாத்தா கால் பந்து விளையாட்டில் கை தேர்ந்தவர். அவர் நாட்ட்சு கவுன்டி எப் சி என்ற குழுவுக்காக திறமையாக விளையாடினார். அதனால் சிறுவதில் இருந்து இவர் தனது தாத்தா போன்று ஓரு தொழில்முறை கால்பந்து வீரராக இருக்க விரும்பினார், ஆனால் முதுகு தண்டுவட உபாதையினால் விளையாடுத்துறையிலிருந்து வெளியேறினார்.
# மக்கினாக் நீரிணை



**மக்கினாக் நீரிணை** (*Straits of Mackinac*) ஐக்கிய அமெரிக்க மாநிலம் மிச்சிகனில் மிச்சிகனின் கீழ் தீபகற்பத்திற்கும் மிச்சிகன் மேல் தீபகற்பத்திற்கும் இடையேயான குறுகிய நீர்வழிகளின் தொடராகும். முதன்மையான நீரிணை மக்கினாக் பாலத்தின் கீழ் செல்கிறது; இது அமெரிக்கப் பேரேரிகளில் இரண்டை, மிச்சிகன் ஏரி, இயூரோன் ஏரி இணைக்கிறது. முதன்மை நீரிணை அகலமாகவும் அதிகபட்ச ஆழமாக உள்ளது. நீரியல்படி, இவ்வாறு இணைக்கப்பட்ட இரு ஏரிகளையும் ஒரே ஏரியாகக் கருதலாம்; எனவே இந்த நீர்நிலை மிச்சிகன்-ஹுரோன் ஏரி எனவும் அறியப்படுகின்றது. பேரேரிகளைப் போலன்றி மக்கினாக் நீரிணையில் "நீரோட்டங்கள் நிலையற்றத் தன்மையுடையனவாக உள்ளன."
# இயூரோன் ஏரி


**இயூரோன் ஏரி** (*Lake Huron*) வட அமெரிக்காவின் ஐந்து பேரேரிகளில் ஒன்றாகும் . நீரியலின்படி, இது மிச்சிகன்-ஹுரோன் ஏரியின் கிழக்குப் பகுதியாகும்; இதன் மேற்கிலுள்ள மிச்சிகன் ஏரியுடன் 5-மைல்-அகலமுள்ள (8.0 கி.மீ.), 20-பதாம்-ஆழமுள்ள (120 அடி; 37 மீ) மக்கினாக் நீரிணையால் இணைக்கப்பட்டுள்ளது. இந்த ஏரியின் வடக்கிலும் கிழக்கிலும் கனடாவின் ஒன்றாரியோ மாநிலமும் தெற்கிலும் மேற்கிலும் அமெரிக்காவின் மிச்சிகன் மாநிலமும் உள்ளது. இந்த ஏரிக்கு துவக்க கால பிரான்சிய நாடுகாண் தேடலறிஞர்கள் இப்பகுதியில் வசித்து வந்த இயூரோன் மக்கள் பெயரைச் சூட்டினர்.  

இந்த ஏரிப்பகுதியில் கிடைத்த சான்றுகளை வைத்தே இயூரோன் உறைபனிப்பரவலுக்கு அவ்வாறு பெயர் சூட்டப்பட்டது. ஏரியின் வடக்குப் பகுதிகளில் வடக்குக் கால்வாயும் ஜியார்ஜியன் விரிகுடாவும் அடங்கும். தென்மேற்கே ஏரிக்கு எதிரே சாகினா விரிகுடா உள்ளது. புனித மேரி ஆறு முதன்மையான நீர் வரத்து ஆகும்; முதன்மையான வெளியேற்றுகை புனித கிளையர் ஆறாகும்.  
## புவியியல்
மேற்புரப்பரப்பளவில் இயூரோன் ஏரி பேரேரிகளில் இரண்டாவது மிகப்பெரிய ஏரியாகும். இதன் மேற்பரப்பு 23,007 சதுர மைல்கள் (59,590 ச.கி.மீ.) ஆகும்; இதில் 9,103 சதுர மைல்கள் (23,580 கி.மீ.<sup>2</sup>) மிச்சிகனிலும் 13,904 சதுர மைல்கள் (36,010 கி.மீ. <sup>2</sup>) ஒன்றாரியோவிலும் உள்ளன. புவியின் மூன்றாவது-மிகப்பெரிய நன்னீர் ஏரியாக (காசுப்பியன் கடல் ஏரியாகக் கருதப்பட்டால் நான்காவது மிகப்பெரிய ஏரியாக) உள்ளது. ஆனால் கொள்ளளவின்படி இயூரோன் ஏரி பேரேரிகளில் மூன்றாவதாகும். இதை விட மிச்சிகன் ஏரியும் சுப்பீரியர் ஏரியும் பெரியன. தாழ் நீர்நிலையை அளவிடும்போது ஏரியின் கொள்ளளவு ஆகும்; தீவுகளினுடையதும் சேர்த்து கரையோர நீளம் . ஜியார்ஜியன் விரிகுடாவிலுள்ள முதன்மையான மையங்கள் ஓவென் சவுண்டு, வசாகா கடற்கரை, காலிங்வுட், மிட்லாந்து, பெனெடங்குசென், செவெர்ன் துறைமுகம் மற்றும் பாரி சவுண்டு.  

இயூரோன் ஏரியின் தென்மேற்கில் மிச்சிகன் மாநிலத்தினுள் நீட்டிக்கொண்டிருக்கும் சிறிய விரிகுடா *சாகினா விரிகுடா* எனப்படுகின்றது.
# கோயம்புத்தூர் மாவட்டம் (சென்னை மாகாணம்)



**கோயம்புத்தூர் மாவட்டம்** (*Coimbatore district*) பிரித்தானிய இந்தியாவின் சென்னை மாகாணத்தின் மாவட்டங்களில் ஒன்றாகும். இது தற்கால கோயம்புத்தூர், ஈரோடு, திருப்பூர், நீலகிரி மற்றும் கரூர் மாவட்டத்திலிருந்து சில பகுதிகளையும் மற்றும் திண்டுக்கல் மாவட்டத்திலிருந்து பழனி மற்றும் கொடைக்காணல் ஆகிய இரண்டு பகுதிகளையும் மற்றும் கருநாடகத்தின் தற்கால கொல்லேகல் வட்டத்தையும் உள்ளடக்கியது. இதன் மொத்தப் பரப்பளவு 20,400 சதுர கிலோமீட்டர்களாக (7,860 ச மைல்) இருந்தது. இந்த மாவட்டத்தில் பத்து வட்டங்கள் இருந்தன. இதன் நிர்வாகத் தலைநகரமாக கோயம்புத்தூர் நகரம் இருந்தது. பெரும்பாலான மாவட்டவாசிகள் தமிழர்களாக இருந்தபோதும் மலையாளிகள், தெலுங்கர்கள், கன்னடியர்கள் குறிப்பிடத்தக்க எண்ணிக்கையில் இருந்தனர்.  

## வரலாறு
இந்த மாவட்டம் 1805இல் நிறுவப்பட்டது. 1868இல் நீலகிரி மாவட்டம் தனியாகப் பிரிக்கப்பட்டது. கரூர் பிரிக்கப்பட்டு திருச்சிராப்பள்ளி மாவட்டத்தில் இணைக்கப்பட்டபோது அவிநாசி தனி வட்டமானது. 1927இலும் 1929இலும் சில மாற்றங்கள் மேற்கொள்ளப்பட்டன. பழனி, ஒட்டன்சத்திரம் மற்றும் கொடைக்காணல் ஆகிய முன்று பகுதிகளும் கோயம்புத்தூர் மாவட்டத்தில் ஒரு பகுதியாக தான் இருந்தது. 1920 இல் மாவட்ட நிருவாக வசதி காரணமாக பழனி, ஒட்டன்சத்திரம் மற்றும் கொடைக்காணல் ஆகிய முன்று பகுதிகளும் கோயம்புத்தூர் மாவட்டத்திலிருத்து பிரித்து மதுரை மாவட்டத்தில் இனைக்கப்பட்டது. 1956இல் கொல்லேகால் வட்டம் மைசூரு மாநிலத்திற்கு (தற்கால கருநாடகம்) மாற்றப்பட்டது.  

## வட்டங்கள்

கோயம்புத்தூர் மாவட்டம் பதின்மூன்று வட்டங்களாகப் பிரிக்கப்பட்டிருந்தது:  

- பவானி (பரப்பு: ; தலைமையகம்: பவானி)
- கோயம்புத்தூர் (பரப்பு: ; தலைமையகம்: கோயம்புத்தூர்)
- தாராபுரம் (பரப்பு: ; தலைமையகம்: தாராபுரம்)
- ஈரோடு (பரப்பு: ; தலைமையகம்: ஈரோடு)
- கரூர் (பரப்பு: ; தலைமையகம்: கரூர்)
- கொல்லேகால் (பரப்பு: ; தலைமையகம்: கொள்ளேகால்)
- பல்லடம் (பரப்பு: ; தலைமையகம்: பல்லடம்)
- பொள்ளாச்சி (பரப்பு: ; தலைமையகம்: பொள்ளாச்சி)
- சத்தியமங்கலம் (பரப்பு: ; தலைமையகம்: கோபிச்செட்டிப்பாளையம்)
- உடுமலைப்பேட்டை (பரப்பு: ; தலைமையகம்: உடுமலைப்பேட்டை)
- உதகமண்டலம் (பரப்பு: 30.36 சதுர கிலோமீட்டர்கள் (11.72 sq mi); தலைமையகம்: உதகமண்டலம்)
- பழனி (பரப்பு: 2,068 சதுர கிலோமீட்டர்கள் (798 sq mi); தலைமையகம்: பழனி)
- கொடைக்காணல் ( பரப்பு: 21.45 சதுர கிலோமீட்டர்கள் ( 8.28 sq mi); தலைமையகம்: கொடைக்காணல்.

## நிர்வாகம்

கோயம்புத்தூர் மாவட்டம் ஐந்து துணைக் கோட்டங்களாக பிரிக்கப்பட்டிருந்தது:  

- கோயம்புத்தூர் துணைக்-கோட்டம்: கோயம்புத்தூர் மற்றும் சத்தியமங்கலம் வட்டங்கள்.
- ஈரோடு துணைக்-கோட்டம்: பவானி, தாராபுரம், ஈரோடு மற்றும் கரூர் வட்டங்கள்.
- கொள்ளேகால் துணைக்-கோட்டம்: கொள்ளேகால் வட்டம்.
- பொள்ளாச்சி துணைக்-கோட்டம்: பொள்ளாச்சி, பல்லடம், உடுமலைப்பேட்டை மற்றும் பழனி வட்டங்கள்.
- நீலகிரி துனைக்-கோட்டம்: உதகமண்டலம், குன்னூர், கோத்தகிரி மற்றும் கூடலூர் வட்டங்கள்.
- கொடைக்காணல் துணைக்-கோட்டம்: கொடைக்காணல் வட்டம்.
# திருச்சிராப்பள்ளி வானொலி நிலையம்

**திருச்சிராப்பள்ளி வானொலி நிலையம்** அகில இந்திய வானொலியின் திருச்சிராப்பள்ளி பிரிவு வானொலியாகும்.  

## அமைவிடம்
தமிழ்நாட்டில் திருச்சியில் நகரில் பாரதிதாசன் சாலையில் இதன் அலுவலகம் அமைந்துள்ளது.  

## துவக்கம்
இந்தியாவில் முதன்முதலில் தொடங்கப்பட்ட ஆறு வானொலி நிலையங்களில் திருச்சி வானொலி நிலையமும் ஒன்றாகும். 1939 மே 16ஆம் நாளன்று அப்போதைய சென்னை மாகாணத்தின் முதல்வராக இருந்த சி.ராஜாஜியால் இந்த நிலையம் தொடங்கப்பட்டது. இந்நிலையத்தின் முதல் அலை வரிசையில் மாணவர் நிகழ்ச்சி, சூரியகாந்தி, பிள்ளைக்கனியமுது, பண்ணை இல்ல ஒலிபரப்பு, இளையபாரதம், உழைப்பவர் அரங்கம், பூவையர் பூங்கா, விளையாட்டு அரங்கம் போன்ற பல பிரிவுகளில் நிகழ்ச்சிகள் ஒலிபரப்பப்படுகின்றன. 2001இல் ரெயின்போ பண்பலையும், 2007இல்ராகம் டிடிஎச் சேவையும் தொடங்கப்பட்டன.  
கலை, பண்பாடு, நாகரிகம், மொழி ஆகியவற்றை வளர்ப்பதில் முக்கியமான பங்கு வகிக்கிறது. அன்றாட முக்கிய செய்திகள், வேளாண்மை, அரசின் திட்டங்கள், கல்வி, பொழுதுபோக்கு போன்ற பல துறைகளில் ஒலிபரப்பு செய்கிறது. 80ஆவது ஆண்டு துவக்க விழா 16 மே 2018இல் நடைபெற்றது.